Návrh NARIADENIE EURÓPSKEHO PARLAMENTU A RADY, ktorým sa mení nariadenie (ES) č. 302/2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori /* COM/2013/0250 final - 2013/0133 (COD) */





DÔVODOVÁ SPRÁVA 1. KONTEXT NÁVRHU Únia je zmluvnou stranou Medzinárodného dohovoru o zachovaní atlantických tuniakov (ďalej len „dohovor“). Medzinárodná komisia pre zachovanie atlantických tuniakov (ďalej len „ICCAT“) považuje tuniaka modroplutvého za najdôležitejší druh a viacročný plán obnovy sa v súčasnosti vzťahuje len na neho. Táto transpozícia sa týka ťažiskových ustanovení plánu obnovy, o ktorých sa zoširoka diskutovalo a ktoré boli prijaté na výročnej schôdzi ICCAT v novembri 2012 v rámci odporúčania 12-03. ICCAT, ktorá bola zriadená na základe dohovoru, na svojom 16. osobitnom zasadnutí v roku 2008 prijala odporúčanie 08-05, ktorého cieľom bolo zaviesť nový plán obnovy populácie tuniaka modroplutvého vo východnej časti Atlantického oceánu a v Stredozemnom mori a nahradiť tak predchádzajúci plán obnovy prijatý v roku 2006. V očakávaní nadobudnutia účinnosti odporúčania 08-05 bolo prijaté nariadenie Rady (ES) č. 302/2009[1]. ICCAT na svojom 17. osobitnom zasadnutí v roku 2010 prijala odporúčanie 10-04, ktorým sa mení a dopĺňa viacročný plán obnovy populácie tuniaka modroplutvého. V záujme obnovy tejto populácie sa v odporúčaní 10-04 stanovuje ďalšie zníženie celkového povoleného výlovu, posilnenie opatrení na obmedzenie rybolovnej kapacity a podpora kontrolných opatrení, najmä pokiaľ ide o operácie premiestňovania a umiestňovania do klietok, a predpokladá, že Stály výbor pre výskum a štatistiku predloží v roku 2012 dodatočné pokyny týkajúce sa identifikácie neresísk a zriaďovania ochranných útočísk. ICCAT na svojom osobitnom zasadnutí v roku 2012 prijala odporúčanie 12-03, ktorým sa mení a dopĺňa viacročný plán obnovy populácie tuniaka modroplutvého. Odporúčanie 12-03 v záujme lepšieho prispôsobenia rybárskych sezón činnosti rybárskej flotily obsahuje novú úpravu obdobia otvorenia rybárskych sezón, ktorá sa odlišuje od úpravy obdobia zákazu rybolovu obsiahnutej v článku 7 nariadenia Rady 302/2009, ktorý bol zmenený a doplnený článkom 1 ods. 6 nariadenia (EÚ) č. 500/2012[2]. Okrem toho boli zmenené dátumy vymedzujúce obdobie povolenia rybolovu pre plavidlá s kruhovými záťahovými sieťami, lode s návnadou a lode s vlečnými lovnými šnúrami. A napokon, aby sa predišlo neistote v prípade takého výstroja, na ktorý sa nevzťahujú žiadne osobitné pravidlá o rybárskej sezóne, bolo potrebné do novej úpravy zahrnúť ustanovenie, v ktorom sa plavidlám používajúcim akýkoľvek iný výstroj výslovne povoľuje možnosť vykonávať rybolov počas celého roka. Zmluvné strany ICCAT však vyjadrili viaceré námietky voči tomuto odporúčaniu, čo spôsobilo, že doteraz nenadobudlo účinnosť, s najväčšou pravdepodobnosťou sa tak stane v auguste 2013. Tieto námietky sa však týkali pridelenia celkových povolených výlovov a nie rybárskych sezón. Navyše počas nedávneho stretnutia v Seville (18. – 20. februára 2013), ktoré sa uskutočnilo medzi dvomi zasadnutiami, zmluvné strany ICCAT oznámili svoj úmysel vykonávať ustanovenia odporúčania 12-03 vrátane novej rybárskej sezóny pre plavidlá s kruhovými záťahovými sieťami (od 26. mája do 24. júna), ako sa stanovuje v bode 22 odporúčania. Pokiaľ ide o rybársku sezónu 2013, Rada už stanovila v nariadení Rady (EÚ) č. 40/2013[3], ktorým sa na rok 2013 stanovujú rybolovné možnosti pre určité populácie rýb a skupiny populácií rýb, ktoré sú predmetom medzinárodných rokovaní alebo dohôd, dostupné vo vodách EÚ a pre plavidlá EÚ v určitých vodách mimo EÚ, že sezóna pre plavidlá s kruhovými záťahovými sieťami bude od 26. mája 2013 do 24. júna 2013, s cieľom poskytnúť členským štátom dostatočný čas na plánovanie. V uvedenom nariadení sa venovala pozornosť len rybárskej sezóne plavidiel s kruhovými záťahovými sieťami z dôvodu načasovania a úrovne dôležitosti takého výstroja vzhľadom na jeho vyššiu kapacitu výlovu a predchádzajúce prípady nedodržania povinností. Pred komplexným vykonávaním odporúčania 12-03 a jeho nadobudnutím účinnosti, v záujme zabezpečenia účinnej ochrany populácie tuniaka modroplutvého prostredníctvom zabezpečenia dodržiavania týchto nových rybárskych sezón a podporovania činností v oblasti presadzovania právnych predpisov, a v záujme poskytnutia právnej istoty, pokiaľ ide o príslušné rybárske sezóny, je preto potrebné upraviť ustanovenie týkajúce sa rybárskych sezón v nariadení Rady 302/2009. Z týchto dôvodov, ako aj z dôvodu umožniť členským štátom riadne definovať svoje rybolovné plány, plány kapacít a inšpekčné plány, ktoré súvisia s rybárskymi sezónami, a plniť svoje povinnosti v oblasti podávania správ, je potrebné čo najskôr dané ustanovenie zmeniť a tieto zmeny uplatňovať so spätnou účinnosťou od 1. januára 2013. Nariadenie (ES) č. 302/2009 by sa preto malo zodpovedajúcim spôsobom zmeniť. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU S členskými štátmi, ktorých sa tento rybolov týka (CY, ES, FR, GR, IT, MT a PT), sa uskutočnili konzultácie počas stretnutia Riadiacej skupiny pre plán spoločného nasadenia tuniaka modroplutvého, ktoré sa konalo v sídle Európskej agentúry na kontrolu rybného hospodárstva v meste Vigo 11. decembra 2012, kde bola prejednávanou témou potreba vyjasniť dátumy obdobia rybárskej sezóny. Všetci súhlasili zaviesť dátumy uvedené v bodoch 21 až 26 odporúčania ICCAT 12-03, ktorým sa mení a dopĺňa odporúčanie ICCAT stanoviť viacročný plán obnovy populácie tuniaka modroplutvého vo východnej časti Atlantického oceánu a v Stredozemnom mori. 3. PRÁVNE PRVKY NÁVRHU Cieľom návrhu je transponovať do práva EÚ odporúčanie prijaté v rámci ICCAT prostredníctvom zmeny nariadenia Rady č. 302/2009, pokiaľ ide o rybárske sezóny v prípade výstroja používaného na lov tuniaka modroplutvého. Obmedzený rozsah pôsobnosti tohto návrhu naznačuje jeho potrebnosť vzhľadom na zabezpečenie rýchleho prijatia nariadenia pred začiatkom rybárskej sezóny 2013. 2013/0133 (COD) Návrh NARIADENIE EURÓPSKEHO PARLAMENTU A RADY, ktorým sa mení nariadenie (ES) č. 302/2009 o viacročnom pláne obnovy populácie tuniaka modroplutvého vo východnej časti Atlantického oceánu a v Stredozemnom mori EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 43 ods. 2, so zreteľom na návrh Európskej komisie, po postúpení návrhu legislatívneho aktu národným parlamentom, so zreteľom na stanovisko Európskeho hospodárskeho a sociálneho výboru[4], konajúc v súlade s riadnym legislatívnym postupom, keďže: (1) Únia je zmluvnou stranou Medzinárodného dohovoru o zachovaní atlantických tuniakov (ďalej len „dohovor“). (2) Medzinárodná komisia pre zachovanie atlantických tuniakov (ďalej len „ICCAT“), ktorá bola zriadená na základe dohovoru, na svojom 16. osobitnom zasadnutí v roku 2008 prijala odporúčanie 08-05, ktorého cieľom bolo zaviesť nový plán obnovy populácie tuniaka modroplutvého vo východnej časti Atlantického oceánu a v Stredozemnom mori, a nahradiť tak predchádzajúci plán obnovy prijatý v roku 2006. Nariadenie (ES) č. 302/2009[5] bolo prijaté na vykonanie uvedených medzinárodných ochranných opatrení na úrovni Únie. (3) ICCAT na svojom 17. osobitnom zasadnutí v roku 2010 prijala odporúčanie 10-04, ktorým sa mení a dopĺňa viacročný plán obnovy populácie tuniaka modroplutvého. Nariadenie (ES) č. 302/2009 bolo neskôr zmenené a doplnené nariadením (EÚ) č. 500/2012[6], ktorým sa vykonávajú predmetné revidované medzinárodné ochranné opatrenia na úrovni Únie. (4) ICCAT na svojom 18 osobitnom zasadnutí v roku 2012 prijala odporúčanie 12-03, ktorým sa ďalej mení a dopĺňa viacročný plán obnovy populácie tuniaka modroplutvého. Odporúčanie 12-03 v záujme lepšieho prispôsobenia rybárskych sezón činnosti rybárskych flotíl, obsahuje novú úpravu rybárskych sezón, ktoré sú teraz definované ako otvorené sezóny, na rozdiel od období zákazu rybolovu ako sú uvedené v predchádzajúcich odporúčaniach ICCAT. Okrem toho boli zmenené dátumy vymedzujúce obdobie povolenia rybolovu pre plavidlá s kruhovými záťahovými sieťami, lode s návnadou a lode s vlečnými lovnými šnúrami. A napokon, aby sa predišlo neistote v prípade takého výstroja, na ktorý sa nevzťahujú žiadne osobitné pravidlá o rybárskej sezóne, bolo potrebné do novej úpravy zahrnúť ustanovenie, v ktorom sa plavidlám používajúcim akýkoľvek iný výstroj výslovne povoľuje možnosť vykonávať rybolov počas celého roka. (5) Pred nadobudnutím účinnosti odporúčania ICCAT 12-03 a jeho komplexným vykonávaním, v záujme zabezpečenia účinnej ochrany populácie tuniaka modroplutvého, s cieľom poskytnúť právnu istotu, pokiaľ ide o príslušné rybárske sezóny, a napokon, s cieľom umožniť členským štátom riadne definovať svoje rybolovné plány, plány kapacít a inšpekčné plány a plniť povinnosti v oblasti podávania správ, je potrebné čo najskôr zmeniť ustanovenia o rybárskych sezónach v nariadení (ES) č. 302/2009 a uplatňovať tieto zmeny od začiatku roka 2013, PRIJALI TOTO NARIADENIE: Článok 1 Článok 7 nariadenia (ES) č. 302/2009 sa nahrádza takto: „Článok 7 Rybárske sezóny 1. Lov tuniaka modroplutvého vo východnej časti Atlantického oceánu a v Stredozemnom mori pomocou veľkoobjemových loviacich plavidiel s dlhými lovnými šnúrami na lov na šírom mori, dlhších ako 24 m, sa povoľuje v období od 1. januára do 31. mája s výnimkou oblasti západne od 10° západnej dĺžky a severne od 42° severnej šírky, v ktorej sa takýto rybolov povoľuje v období od 1. augusta do 31. januára. 2. Lov tuniaka modroplutvého kruhovými záťahovými sieťami vo východnej časti Atlantického oceánu a v Stredozemnom mori sa povoľuje v období od 26. mája do 24. júna. 3. Lov tuniaka modroplutvého loďami s návnadou a loďami s vlečnými lovnými šnúrami vo východnej časti Atlantického oceánu a v Stredozemnom mori sa povoľuje v období od 1. júla do 31. októbra. 4. Lov tuniaka modroplutvého plavidlami s vlečnými sieťami na lov na šírom mori vo východnej časti Atlantického oceánu sa povoľuje v období od 16. júna do 14. októbra. 5. Rekreačný a športový lov tuniaka modroplutvého vo východnej časti Atlantického oceánu a v Stredozemnom mori sa povoľuje v období od 16. júna do 14. októbra. 6. Lov tuniaka modroplutvého pomocou iného výstroja ako je výstroj uvedený v odsekoch 1 až 5 sa povoľuje počas celého roka.“ Článok 2 Toto nariadenie nadobúda účinnosť tretím dňom po jeho uverejnení v Úradnom vestníku Európskej únie. Uplatňuje sa od 1. januára 2013. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. EÚ L 96, 15.4.2009. [2] Ú. v. EÚ L 157, 16.6.2012. [3] Ú. v. EÚ L 23, 25.1.2013. [4] Ú. v. EÚ L [...], [...], s. [...]. [5] Ú. v. EÚ L 96, 15.4.2009. [6] Ú. v. EÚ L 157, 16.6.2012.